**Înscrierea la clasele cu predare a unei limbi moderne în regim intensiv/bilingv**

În unitățile de învățământ preuniversitar, în care se organizează clase cu predare a unei limbi moderne în regim intensiv, respectiv bilingv, înscrierea se face pe baza opțiunilor exprimate, în scris, de către candidați/părinții/tutorii legal instituiți ai elevilor.

În învățământul gimnazial, respectiv liceal, în cazul în care numărul opțiunilor este mai mare decât numărul de locuri alocate prin planul de școlarizare, se organizează un test/o probă de competență lingvistică conform Cadrului European Comun de Referință pentru Limbi (CECRL).

Testarea/proba se organizează la nivelul unității de învățământ preuniversitar/al inspectoratului școlar județean/al Municipiului București.